নারদ মামলায় অভিযুক্ত ১৩ জনের মধ্যে একমাত্র ‘বাধ্য ছাত্র’ ছিলেন প্রয়াত সাংসদ সুলতান আহমেদ। নিজে থেকেই উত্তর দিয়েছিলেন সব প্রশ্নের, সিবিআই সূত্রে এমনটাই খবর।
নারদ তদন্তে ইতিমধ্যে ১৩ জন অভিযুক্তকেই প্রথম দফার জিজ্ঞাসাবাদ শেষ করেছে কেন্দ্রীয় তদন্তকারী সংস্থা। সিবিআই সূত্রের খবর, ১৩ জনের মধ্যে দু’তিন জন ছাড়া সবাই টাকা নেওয়ার কথা স্বীকার করেছেন। যাঁরা স্বীকার করেছেন, তাঁদের মধ্যে সুলতান ছাড়া সবাইকে গোপন ক্যামেরা অভিযানে টাকা নেওয়ার প্রসঙ্গে নানান প্রশ্ন করা হয়েছে। এমনকী, প্রশ্নের পাশাপাশি তাঁদের সামনে গোপন ক্যামেরা অভিযানের ফুটেজ তুলে ধরা হয়েছে। শুধু মাত্র সুলতানকে কোনও প্রশ্নই করতে হয়নি। ফুটেজও দেখাতে হয়নি। নিজে থেকেই টাকা নেওয়ার কথা স্বীকার করেছিলেন। কে তাঁর কাছে ম্যাথুকে নিয়ে গিয়েছিলেন, সে কথাও নিজে থেকেই বলেছিলেন বলে কেন্দ্রীয় তদন্তকারী সংস্থা সূত্রের খবর। সিবিআইয়ের এক আধিকারিকের কথায়, ‘‘তিনি আমাদের সবরকম সহযোগিতা করেছিলেন।’’ প্রসঙ্গত, গত মঙ্গলবার পার্ক সার্কাসে সুলতানের অফিসে হানা দিয়েছিলেন তদন্তকারীরা। কারণ, তাঁকে গোপন ক্যামেরা অভিযানে ওই কার্যালয়ে বসে টাকা নিতে দেখা গিয়েছিল। সেদিন প্রয়াত সাংসদের আইনজীবী দানিশ হক বলেছিলেন, ‘‘তিনি প্রথম থেকেই বলেছিলেন, তদন্তে সবরকম সাহায্য করবেন।’’
সিবিআই সূত্রের খবর, নারদ মামলায় অভিযুক্ত তথা প্রাক্তন মন্ত্রী মদন মিত্র টাকা নেওয়ার স্বীকার করেছেন। কিন্তু তাঁকে নানা ভাবে ঘুরিয়ে-ফিরিয়ে প্রশ্ন করা হয়। নারদ মামলা সংক্রান্ত কোনও প্রশ্ন করা হলেই তিনি অন্য প্রসঙ্গ নিয়ে কথা বলতে শুরু করেন। এমনকী, সারদা মামলায় তিনি যে কদিন জেলে ছিলেন, সেখানকার অভিজ্ঞতার কথাও তুলে ধরেন। জিজ্ঞাসাবাদ চলাকালীন মাঝে একবার অসুস্থতা অনুভব করেছিলেন। টাকা নেওয়ার কথা মনে করাতে, তাঁকেও গোপন ক্যামেরা অভিযানের ফুটেজ দেখানো হয়েছিল। শুক্রবার মদনকে ফোন করা হলে তিনি ফোন ধরেননি। টেক্সট মেসেজ করা হলেও উত্তর দেননি তারও।